મનુ જ્યારે 14 વર્ષની કિશોરી હતી ત્યારે તેના પિતા પ્રથમવાર શૂટિંગ રેન્જમાં લઇ ગયાં હતાં. પિતાએ જણાવ્યું કે જરા હાથ અજમાવ, પણ છોરીએ તો એવો હાથ અજમાવ્યો કે કેટલાક રાઉન્ડ પૂરાં થતાં સુધીમાં તો તેને પોતાના જીવનનું ધ્યેય મળી ગયું હતું. મનુએ નક્કી કર્યું કે શૂટિંગ રેન્જનું ડેડ સેન્ટર તેના જીવનનું ગોલ છે. તે સતત આ વિશે જ વિચારતી. એ વખતે સતત બે વર્ષ સુધી રેન્જમાં શૂટ કરતી મનુને ખબર ન હતી કે તેનો શોખ એક દિવસ તેને આંતરરાષ્ટ્રીયસ્તરની રેકોર્ડ હોલ્ડર શૂટર્સ બનાવશે.બોક્સિંગ, સ્કેટિંગ, કબ્બડી,કરાટે, લોન ટેનિસમાં ઉત્કૃષ્ટ પ્રદર્શન કરનારી મનુએ તેની સાથે થયેલ એક છેતરપિંડીના બનાવ પછી શૂટિંગ સાથે નાતો બાંધ્યો હતો.